b'\n_START_ARTICLE_\nAristolohijska kislina\n_START_SECTION_\nEkologija\n_START_PARAGRAPH_\nRod podra\xc5\xa1\xc4\x8decev zdru\xc5\xbeuje okoli 500 pove\xc4\x8dini plezajo\xc4\x8dih vrst. Raz\xc5\xa1irjen je predvsem v tropskih in subtropskih krajih, v Evropi pa se nahaja samonikel navadni podra\xc5\xa1\xc4\x8dec (A. clematitis), in sicer v krajih z milej\xc5\xa1im podnebjem v Vzhodni in Jugovzhodni Evropi. Raste med podrastjo v gozdovih in grmovju, pa tudi v sadovnjakih, vrtovih in na poljih._NEWLINE_Na podro\xc4\x8dju Balkana, predvsem blizu reke Donave, je najverjetnej\xc5\xa1i vzrok zastrupitev z aristolohijsko kislino kontaminacija p\xc5\xa1eni\xc4\x8dne moke s semeni navadnega podra\xc5\xa1\xc4\x8deca, saj slednji raste tudi kot plevel na \xc5\xbeitnih poljih. Po nekaterih podatkih naj bi samo na \xc5\xa1ir\xc5\xa1em obmo\xc4\x8dju Slavonskega Broda v zadnjih 20 letih umrlo ve\xc4\x8d kot 600 ljudi zaradi Balkanske nefropatije._NEWLINE_Do zastrupitev pogosto pride tudi preko kitajskih tradicionalnih zdravil, bodisi zaradi nenamerne zamenjave nestrupenih zeli\xc5\xa1\xc4\x8d (npr. Stephania tetranda) s strupenimi podra\xc5\xa1\xc4\x8deci (npr. Aristolochia fangji) bodisi zaradi ponarejanja zdravilnih pripravkov.\n_START_SECTION_\nStrupenost in klini\xc4\x8dni pomen\n_START_PARAGRAPH_\nOmenjene rastline so sestavina nekaterih kitajskih zeli\xc5\xa1\xc4\x8dnih pripravkov, zato je toksi\xc4\x8dno delovanje na ledvice v okviru teh tradicionalnih zdravil poimenovano kot nefropatija kitajskih zeli\xc5\xa1\xc4\x8d (CHN), ki se klini\xc4\x8dno ka\xc5\xbee z zmerno povi\xc5\xa1anim krvnim tlakom (hipertenzijo), zmerno proteinurijo in glukozurijo (prisotnost beljakovin in glukoze v urinu) ter zvi\xc5\xa1animi vrednostmi kreatinina v serumu, pogosto pa je prisotna tudi huda anemija. S patolo\xc5\xa1kega vidika je v ledvicah vidna intersticijska fibroza z atrofijo in uni\xc4\x8denjem ledvi\xc4\x8dnih cevk oz. tubulov, glomeruli pa pove\xc4\x8dini niso prizadeti. Kon\xc4\x8dna odpoved ledvic lahko napreduje zelo hitro, tj. v \xc4\x8dasu 6\xe2\x80\x9324 mesecev, kar zahteva bodisi dializo bodisi presaditev (transplantacijo) ledvic._NEWLINE_Biolo\xc5\xa1ke in morfolo\xc5\xa1ke zna\xc4\x8dilnosti CHN-a so zelo podobne t. i. Balkanski endemski nefropatiji (BEN), ki je prav tako tip fibrozne intersticijske nefropatije in pri kateri naj bi bila aristolohijska kislina tudi pomemben dejavnik pri razvoju bolezni. So\xc4\x8dasno je z ledvi\xc4\x8dnim popu\xc5\xa1\xc4\x8danjem pove\xc4\x8dana nevarnost nastanka urotelnega karcinoma v zgornjih se\xc4\x8dilih.\n_START_SECTION_\nMehanizem delovanja\n_START_PARAGRAPH_\nTo\xc4\x8dni mehanizmi delovanja aristolohijske kisline niso znani, vendar zadnje raziskave ka\xc5\xbeejo na to, da je glavni vzrok neposredna okvara DNK. Kislina se v organizmu namre\xc4\x8d presnovi v mutagena produkta, imenovana aristolaktam I in II, ki z DNK tvorita kovalentne komplekse. Neposredno citotoksi\xc4\x8dno delovanje ni verjeten mehanizem zaradi zakasnelega pojava bolezni ter razvoja bolezni dolgo po izpostavitvi.'